b'\n_START_ARTICLE_\nRagnar Nurkse\n_START_SECTION_\nElulugu\n_START_PARAGRAPH_\nRagnar Wilhelm Nurkse oli metsavahi poeg._NEWLINE_1926. aastal l\xc3\xb5petas Nurkse Tallinna Toomkooli, seej\xc3\xa4rel \xc3\xb5ppis 1926\xe2\x80\x9328 Tartu \xc3\x9clikooli \xc3\xb5igusteaduskonnas. Kuna pere emigreerus Eestist, j\xc3\xa4tkas 1929\xe2\x80\x9332 \xc3\xb5pinguid Edinburghi \xc3\x9clikoolis majandusteaduse alal, t\xc3\xa4iendas end 1932\xe2\x80\x9334 (Carnegie fondi stipendiaadina) Viini \xc3\x9clikoolis._NEWLINE_Nurkse t\xc3\xb6\xc3\xb6tas 1934\xe2\x80\x9345 majandusteadlasena Rahvasteliidu Sekretariaadi rahandusgrupis ning Majandusliku Informatsiooni Ametis. Ta oli 1945\xe2\x80\x9358 New Yorgi Columbia \xc3\x9clikooli majandusprofessor, \xc3\xbchtlasi sta\xc5\xbeeeris 1954\xe2\x80\x9355 Oxfordi \xc3\x9clikoolis. 1958\xe2\x80\x9359 sai Fordi fondi professuuristipendiumi uurimist\xc3\xb6\xc3\xb6ks Genfis. 1959 nimetati Princetoni \xc3\x9clikooli professoriks ja rahvusvahelise rahanduse osakonna direktoriks, sinna ta aga ei j\xc3\xb5udnudki. Pidas k\xc3\xbclalisprofessorina loenguid paljudes maailma \xc3\xbclikoolides, sh vahetult enne surma nn Wickselli m\xc3\xa4lestusloenguid Stockholmi \xc3\x9clikoolis._NEWLINE_Tema poeg Dennis Nurkse on luuletaja.\n_START_SECTION_\nTeadust\xc3\xb6\xc3\xb6\n_START_PARAGRAPH_\nRagnar Wilhelm Nurkse alustas enne Teist maailmas\xc3\xb5da maailma rahandusprobleemide, samuti maailmakaubanduse k\xc3\xbcsimuste uurimist. Ka p\xc3\xa4rast s\xc3\xb5da ilmunud t\xc3\xb6\xc3\xb6d olid p\xc3\xbchendatud rahvusvahelise rahandustasakaalu, sh riikide maksebilansside tasakaalustamise k\xc3\xbcsimustele. Viimastel eluaastatel uuris arenevate maade majandusliku kasumi ja kapitali kujunemise probleeme ning viimistles arengu\xc3\xb6konoomika teoreetikuna oma tasakaalustatud majanduskasvu kontseptsiooni. Seni ainus eestlasest majandusteadlane, kelle uurimused on saanud laialdase rahvusvahelise tunnustuse. Eriti tema kolmele klassikaks kujunenud uurimusele (ilmunud 1944, 1946 ja 1953) viidatakse n\xc3\xbc\xc3\xbcdisajani. 1962 avaldas Harvardi \xc3\x9clikool postuumselt Nurkse artiklite ja loengute m\xc3\xa4lestuskogumiku koos t\xc3\xb6\xc3\xb6de bibliograafiaga.\n_START_SECTION_\nTunnustus\n_START_PARAGRAPH_\n5. oktoobril 2007 avati K\xc3\xa4rus Ragnar Wilhelm Nurkse m\xc3\xa4lestuskivi, ilmus talle p\xc3\xbchendatud Eesti postmark ja esimese p\xc3\xa4eva \xc3\xbcmbrik._NEWLINE_Tema j\xc3\xa4rgi on nimetatud \xc3\xbcks TT\xc3\x9c instituut.'